Meddelelse om indledning af en fornyet undersøgelse af antidumpingforanstaltningerne vedrørende importen af tekstureret garn af endeløse polyesterfibre (PTY) med oprindelse i bl.a. Thailand

(2000/C 170/03)

Kommissionen har modtaget en anmodning om en begrænset fornyet undersøgelse af Rådets forordning (EF) nr. 2160/96(1) om indførelse af en endelig antidumpingtold på importen af tekstureret garn af endeløse polyesterfibre (PTY) med oprindelse i bl.a. Thailand.

1. Anmodning om fornyet undersøgelse

Anmodningen blev indgivet i henhold til artikel 11, stk. 3, i Rådets forordning (EF) nr. 384/96(2) (i det følgende benævnt "grundforordningen") af Sunflag (Thailand) Ltd (i det følgende benævnt "ansøgeren"), som er en thailandsk eksporterende producent af polyestergarn, der er omfattet af de gældende antidumpingforanstaltninger. Anmodningen er begrænset til at omfatte en undersøgelse af spørgsmålet om dumping for den pågældende ansøger.

2. Vare

Den pågældende vare er tekstureret garn af endeløse syntetiske polyesterfibre (PTY), som i øjeblikket tariferes under KN-kode 5402 33 00. Denne kode anføres blot til orientering.

3. Gældende foranstaltninger

Ved forordning (EF) nr. 2160/96 indførtes en endelig antidumpingtold på importen af tekstureret garn af endeløse polyesterfibre (PTY), jf. punkt 2, med oprindelse i bl.a. Thailand.

4. Begrundelse for den fornyede undersøgelse

Ansøgerens anmodning er begrundet med, at en fornyet undersøgelse af foranstaltningerne sandsynligvis vil medføre, at den gældende antidumpingtold ophæves.

Ansøgeren forelagde tilstrækkelige umiddelbare beviser for, at de omstændigheder, der ligger til grund for de nuværende foranstaltninger, har ændret sig, og at disse ændringer er af vedvarende karakter. Ansøgeren hævder, at omkostningerne og den normale værdi er faldet betydeligt på grund af en række faktorer, som f.eks. større kapacitetsudnyttelse og effektivitet, samtidig med at eksportpriserne har været konstante, og at det således ikke længere er nødvendigt at opretholde foranstaltningerne for at modvirke dumping.

5. Procedure

Kommissionen har efter høring af det rådgivende udvalg fastslået, at der foreligger tilstrækkelige beviser til at indlede en fornyet undersøgelse, og den iværksætter derfor en sådan undersøgelse i overensstemmelse med artikel 11, stk. 3, i grundforordningen. Undersøgelsen er begrænset til at omfatte spørgsmålet om dumping for den pågældende ansøger.

Med henblik på at indhente de oplysninger, som den anser for nødvendige for at gennemføre undersøgelsen, sender Kommissionen et spørgeskema til ansøgeren. Fristen for at besvare dette spørgeskema er angivet i punkt 6 i denne meddelelse.

Alle interesserede parter anmodes om at tilkendegive deres synspunkter skriftligt og fremlægge beviser herfor.

Kommissionen kan endvidere høre interesserede parter, forudsat at de fremsætter skriftlig anmodning herom til nedenstående adresse med angivelse af de interesserede parters navn, adresse, e-postadresse, telefax- og/eller telefonnummer.

6. Frist

Interesserede parter må, hvis der i undersøgelsen skal tages hensyn til deres bemærkninger, give sig til kende, fremføre deres synspunkter skriftligt og indgive oplysninger inden for en frist på 40 dage fra offentliggørelsen af denne meddelelse i De Europæiske Fællesskabers Tidende. Interesserede parter kan også anmode om at blive hørt inden for samme frist.

Kommissionens adresse: Europa-Kommissionen Generaldirektoratet for Handel

Direktorat C

DM 24 - 8/38

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex: COMEU B 21877.

7. Manglende samarbejde

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for den fastsatte frist eller lægger væsentlige hindringer i vejen for undersøgelsen, kan der i overensstemmelse med artikel 18 i grundforordningen træffes foreløbige eller endelige afgørelser, positive eller negative, på grundlag af de foreliggende faktiske oplysninger. Konstateres det, at en interesseret part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

(1) EFT L 289 af 12.11.1996, s. 14.

(2) EFT L 56 af 6.3.1996, s. 1. Forordningen er senest ændret ved forordning (EF) nr. 905/98 (EFT L 128 af 30.4.1998, s. 18).